La Regidoria de Cultura i Patrimoni digitalitza prop de 100 llibrets de Falles antics
2025-07-24

L’Ajuntament de Burjassot, des de la Regidoria de Cultura i Patrimoni que dirigeix Javier Naharros, continua treballant en l’ampliació dels fons municipals d’arxiu i documentació, a través de la seua digitalització i publicació en la plataforma SAVEX (Sistema Arxivístic Valencià en Xarxa).

Recentment i coincidint amb la proximitat de les Falles, s’han digitalitzat prop de 100 nous llibrets de Falles de les diferents comissions de Burjassot, una nova col·lecció disponible per a la seua consulta que abasta des de la dècada de 1940 fins als anys 70.

El treball realitzat ha comptat amb la col·laboració de Vicente Roig, veí de Burjassot i amant del món faller local, qui ha facilitat al Consistori i a les comissions del municipi els exemplars fallers de la seua pròpia col·lecció personal per a la seua digitalització per part del personal responsable de l’Arxiu Municipal.